# "הַחָכְמָה וְגַם הַמַּדָּע נְתוּנִים לְךָ כְּדַרְדַּע":בינה מלאכותית בעולם רבני בתי הספר

**הרב הראל מקייס**

אחד הפיוטים המוכרים ביותר שנכתבו בדורות האחרונים על חינוך ילדים הינו הפיוט "אם חכם לבך" שכתב המשורר רבי אברהם ענתבי מחלב היא ארם צובא ובו עצות רבות לילד ולנער. וכך הוא הוא כותב בבית השלישי:

**"הַחָכְמָה וְגַם הַמַּדָּע נְתוּנִים לְךָ כְּדַרְדַּע,**

**אֶת אֱלֹהֵי אָבִיךָ דַּע כִּבְנָיָהוּ בֶן יְהוֹיָדָע"**

בעידן הדיגיטלי רבני בתי ספר מתמודדים עם אתגרים ייחודיים, אך במקביל נפתחות בפניהם הזדמנויות חדשות באמצעות כלים מבוססי בינה מלאכותית (AI). כדברי המשורר רבי ענתבי שצוטט לעיל, החכמה נתונה לנו כ"דרדע", הוא כלי להובלת הבהמה החורשת בתלם. תפקידנו הוא לא להתעלם מהחכמה והמדע אלא להשכיל כיצד להשתמש בו ככלי עבורנו להטיב עם העולם, כנוח בן למך בשעתו, שהמציא את המחרשה וניחם את העולם כולו, וכמו שכתב הראשון לציון הרב הספרדי הראשי הראשון לארץ ישראל **הרב יעקב מאיר ע"ה**:

**"בזמננו אנו, זמן ההשכלה, מחוייבים אנו להיות יודעים את כל הוויות העולם, אין אנו רשאים להיפרד ממי שהוא, רק הכל ואת כל, צריכים אנו לקלוט בתוכנו ולעשותו לחלק מאתנו".**

בהמשך לצוואתם של רבי ענתבי, נח בן למך והרב יעקב מאיר, ננסה להביא מספר דרכים בהם רב בית הספר יכול להשתמש בבינה המלאכותית במסגרת תפקידו:

* **שימושים פרקטיים:**

הכנת שיעורים ותכנים: ה AI יכול לסייע ביצירת מערכי שיעור, חידונים, וסיכומים בנושאי חגים במעגל השנה, מקצועות קודש ועוד. לדוגמה, ניתן לבקש מהמערכת ליצור חידון קצר על פרשת השבוע בהתאמה לגיל התלמידים.

מענה לשאלות: כלים אלו מסוגלים לספק תשובות לשאלות תלמידים בצורה מהירה ומדויקת, תוך ציון מקורות הלכתיים ותורניים. לדוגמה, תלמיד יכול לשאול שאלה על דיני שבת ולקבל תשובה מפורטת בליווי מקורות רלוונטיים.

למידה אינטראקטיבית: ניתן ליצור חוויות למידה דיגיטליות, כמו סיפורים מותאמים אישית או סימולציות היסטוריות, שמעשירות את חוויית הלימוד. לדוגמה, סימולציה של עולה לרגל בחג הסוכות בזמן בית המקדש השני בכדי להמחיש את חשיבות המעמד לתלמידים.

* **אתגרים הלכתיים:**

השימוש בAI מעלה שאלות משמעותיות כגון סמכות הלכתית: האם ניתן להסתמך על AI להוראת הלכה? האחריות ההלכתית עדיין חייבת להיות על הרב. לדוגמה, ייתכן שכלי AI יציע תשובה שאינה מתאימה להקשר המקומי או שאולי הבין השאלה לא כראוי, ולכן הרב יצטרך לבחון אותה ולבאר מדוע לא ניתן להסתמך הלכתית על הAI אך כן ניתן להיעזר בכיווני מחשבה או במתן מראי מקורות. בדרך זו ניתן גם לפתח את המיומנות של חשיבות מתן ביקורת על טכנולוגיה הפועלת "בזכות עצמה". הAI אינו מחליף חשיבה עצמאית או לימוד הלכה בשיטה המקובלת. לדוגמה, במקום שהתלמיד יחקור מקור בעצמו, המערכת עלולה להציג את התשובה המוכנה.

* **חזון לעתיד:**

בינה מלאכותית יכולה לשמש גשר לעולם עתידי שבו:

קהילות דיגיטליות: ה AI יכול לחזק את תחושת השייכות דרך הפצת דברי תורה מותאמים אישית. לדוגמה, כל תלמיד יוכל לקבל "דבר תורה יומי" המותאם לתחומי העניין שלו, על פי קהל היעד שאליו הוא רוצה לפנות בדברי התורה ועוד

למידה מותאמת אישית: הAI יוכל לאפשר לכל תלמיד ללמוד בהתאם לקצב ותחומי העניין שלו, להעשיר אותו במקצועות קודש ואף לעצב לו תכנית לימודים על פי ימים ושעות. לדוגמה, תלמיד המתעניין בפסיקת הלכה יקבל גישה למקורות ולתרגולים מתקדמים בנושא זה.

**סיכום**

רבני בתי ספר יכולים להשתמש בבינה מלאכותית ככלי עזר משמעותי להעצמת התלמידים והעמקת לימוד התורה. עם זאת, יש לשמור על איזון בין אימוץ הכלים החדשניים לבין שמירה על עקרונות המסורת כפי שקיבלנו מפי רבותינו. המפתח הוא שילוב של חכמה עם יראת שמיים שמובילה ללמידה מעשירה ורלוונטית לדור דעה זה.

פתחנו בשורה מתוך הפיוט "אם חכם לבך בני" שכתב רבי אברהם ענתבי ונדמה כי כבר אז במאה ה19 השכיל רבי אברהם לתאר היטב את שני צדדי המטבע: "הַחָכְמָה וְגַם הַמַּדָּע נְתוּנִים לְךָ כְּדַרְדַּע" מחד, ומאידך: "אֶת אֱלֹהֵי אָבִיךָ דַּע כִּבְנָיָהוּ בֶן יְהוֹיָדָע"